0329.xml
سارک رہنماؤں کا خطے کی پائیدار ترقی، خوشحالی اور امن کے لئے مشترکہ کاوشیں بروئے کار لانے اور ناخواندگی، منظم جرائم و دہشت گردی کے انسداد، بیماریوں اور غربت و افلاس جیسے مشترک مسائل سے مل کر نمٹنے کی ضرورت پر زور وزیراعظم محمد نواز شریف نے اپنے خطاب میں تنازعات سے پاک جنوبی ایشیاء کا تصورپیش کیا نیپالی وزیراعظم سوشیل کوئرالہ نے سارک کی صدارت سنبھالی اور مشعل روشن کر کے اجلاس کا باقاعدہ افتتاح کیا
کھٹمنڈو ۔ 26 نومبر (اے پی پی) جنوبی ایشیائی تنظیم برائے علاقائی تعاون (سارک) کے رہنماؤں نے خطے کی پائیدار ترقی، خوشحالی اور امن کے لئے مشترکہ کاوشیں بروئے کار لانے اور ناخواندگی، منظم جرائم و دہشت گردی کے انسداد، بیماریوں اور غربت و افلاس جیسے مشترک مسائل سے مل کر نمٹنے کی ضرورت پر زور دیا ہے۔ سارک کا اٹھارواں سربراہ اجلاس بدھ کو نیپال کے دارالحکومت کھٹمنڈو میں شروع ہوا۔ نیپالی وزیراعظم سوشیل کوئرالہ نے افتتاحی نشست میں سارک کی صدارت سنبھالی اور سٹی ہال میں افتتاحی مشعل روشن کر کے اجلاس کا باقاعدہ افتتاح کیا۔ مالدیپ کے صدر اور سارک کے سبکدوش ہونے والے صدر عبداللہ یامین نے سارک کی چیئرمین شپ نیپال کے حوالے کرنے سے قبل افتتاحی نشست کو مبارکباد پیش کی جبکہ عبداللہ یامین کی طرف سے وزیراعظم سوشیل کوئرالہ کو سارک کا نیا چیئرپرسن قرار دینے کی تجویز متفقہ طور پر منظور کر لی گئی۔ پاکستان کے وزیراعظم محمد نواز شریف نے اپنے خطاب میں تنازعات سے پاک جنوبی ایشیاء کا تصورپیش کرتے ہوئے خطہ کے ممالک پر زور دیا کہ وہ ایک دوسرے سے لڑنے کی بجائے غربت، ناخواندگی ، بیماری جیسے مشترک مسائل سے مل جل کرنبرد آزما ہونے پر توجہ مرکوز کریں ۔ وزیراعظم محمد نواز شریف نے کہا کہ ہمیں اختلافات کو کم کرتے ہوئے اتفاق رائے اور سب سے بڑھ کر خطے کے عوام کی وسیع تر بھلائی کیلئے باہمی معاون اقدامات کو فروغ دینا چاہئے۔ انہوں نے کہا کہ ہمیں باہمی اعتماد کے رشتوں کو تقویت دینی چاہئے تاکہ ہم اپنے مسائل کو حل کرسکیں۔ وزیراعظم نے کہا کہ اٹھارویں سربراہ اجلاس کیلئے منتخب کردہ موضوع بہت اہم ہے ’’ امن اور خوشحالی کیلئے گہری ہم آہنگی‘‘ پر توجہ مرکوز کرنا نہایت مناسب اور سب کیلئے سود مند ماحول پیدا کرنے کیلئے ایک دوسرے کے ساتھ افہام وتفہیم اور باہمی رابطوں کے فروغ کیلئے ہماری مشترکہ خواہش کا آئینہ دار ہے۔ نیپالی وزیراعظم سوشیل کوئرالہ نے اپنے خطاب میں دہشت گردی، انسانی سمگلنگ اور منظم جرائم کا مل جل کر انسداد کرنے کی ضرورت پر زور دیا۔ مالدیپ کے صدر عبداللہ یامین نے اجلاس سے خطاب کرتے ہوئے کہا کہ سارک رکن ممالک کو خطہ میں امن، خوشحالی اور علاقائی تعاون کیلئے عملی اقدامات کرنے چاہئیں۔ بھارت کے وزیراعظم نریندر مودی نے کہا کہ بھارت سارک ممالک کو تین سے پانچ سال کے لئے کاروباری ویزہ دے گا۔ انہوں نے جنوبی ایشیائی یونیورسٹی کے قیام اور سارک ممالک سے تعلق رکھنے والے مریضوں کے لئے فوری میڈیکل ویزوں پر زور دیتے ہوئے کہا کہ سارک ممالک کو خطے کے اندر سیاحت کی حوصلہ افزائی اور جنوبی ایشیاء کو دنیا کے سامنے اجاگر کرنے کے لئے مشترکہ و متنوع ورثہ کی طاقت کو بروئے کار لانا چاہیے۔ بنگلہ دیش کی وزیراعظم شیخ حسینہ واجد نے اپنے خطاب میں کہا کہ زرعی نمو نے غربت اور افلاس کے خاتمے میں مدد دی ہے، بنگلہ دیش 2021 تک متوسط آمدنی والا ملک بننے کا ہدف رکھتا ہے۔ سری لنکا کے صدر مہندرا راجا پکسے نے جنوبی ایشیاء میں انسانی حقوق کے خدشات کی نشاندہی کرتے ہوئے کہا کہ انسانی حقوق اخلاقی معاملہ ہے لیکن اسے سیاسی ہتھیار کے طور پر استعمال کیا جاتا ہے۔ افغانستان کے صدر اشرف غنی نے سارک ممالک کے درمیان مضبوط رابطہ کاری پر زور دیا۔ انہوں نے کہا کہ خطے کی حقیقی صلاحیت سے استفادے کے لئے یہ بہت ضروری ہے۔ بھوٹان کے وزیراعظم تھرنگ ٹوبگے نے خطہ میں تخفیف غربت، منشیات کی سمگلنگ کی روک تھام اور ماحولیاتی تبدیلی کے لئے سفارتی کوششیں بروئے کار لانے پر کی ضرورت پر زور دیا۔ انہوں نے خطے میں مواصلاتی رابطوں کے فروغ کی اہمیت کو بھی اجاگر کیا۔
APP
26.11.14
0329p.xml
تنازعات سے پاک جنوبی ایشیا میرا خواب ہے ،ایک دوسرے کی بجائے غربت اور ناخواندگی سے لڑنا ہو گا ،نواز شریف خطے کے مسائل کے حل کے لئے رکن ممالک کو اپنی مخفی خوبیاں بروئے کار لانی چاہئے ،تنظیم کے عزم اور کامیابیوں میں فرق مٹانے اور اختلافات کو کم کرنے کی ضرورت ہے سارک کو نرم شرائط والے ویزا نظام سے مقاصد کے حصول میں سہولت ملے گی،وزیراعظم کا خطاب ،نیپال ،سری لنکا ،مالدیپ بنگلہ دیش اور بھوٹان کے سربراہان سے ملاقاتیں
کھٹمنڈو (صالح ظافر،نیوز ایجنسیاں)وزیراعظم نواز شریف نے تنازعات سے پاک جنوبی ایشیاکا تصور پیش کر تے ہوئے خطہ کے ممالک پر زور دیا ہے کہ سارک ممالک کو ایک دوسرے سے بر سر پیکار ہونے کی بجائے غربت ،ناخواندگی،بیماری اور بری حکمرانی کیخلاف ملکر لڑنا چاہیے،ہمیں اپنی مخفی خوبیوں کو بروئے کار لانا چاہئے اور سماجی و اقتصادی تفاوت ،تخفیف غربت ،خواتین کو بااختیار بنانے ،صحت و تعلیم جیسے مسائل کو موثر طور پر حل کرنا چاہئے اس کے لئے قومی و علاقائی سطحوں پر قریبی رابطہ درکار ہے۔انہوں نے یہ بات بدھ کو یہاں جنوبی ایشیائی تنظیم برائے علاقائی تعاون (سارک)کے اٹھارویں سربراہ اجلاس سے خطاب کرتے ہوئے کہی ۔جبکہ و زیراعظم نواز شریف نے نیپال،سری لنکا ،مالدیپ ،بنگلہ دیش اور بھوٹان کے رہنماؤں سے دو طرفہ تعلقات کو مزید تقویت دینے کے لئے اہم ملاقاتیں کیں ۔کانفرس سے خطاب کرتے ہو ئے وزیراعظم نے کہا کہ ہمیں سارک کے عزم اور اس کی کامیابیوں کے درمیاں فرق کو مٹانے کی ضرورت ہے ،ہمیں اختلافات کو کم کرتے ہوئے اتفاق رائے اور سب سے بڑھ کر خطے کے عوام کی وسیع تر بھلائی کے لئے باہمی معاون اقدامات کو فروغ دینا چاہئے ،وزیرا عظم نواز شریف نے کہا کہ پاکستان سارک کو بہت اہمیت دیتا ہے ۔تنظیم امن،ترقی اور خوشحالی کے لئے خطے کے عوام کی امیدوں اور امنگوں پر پورا اترے ۔انہوں نے کہا کی اس خطے میں دنیا کی ایک چوتھائی کے قریب آبادی ہے اور یہ غربت ،بیماری اور نا خواندھی کا شکار ہے جہاں انسانی اور سمجی اشاریے نہایت نچلی سطح پر ہیں ،20فیصد سے زائد آبادی 25سے24سال کی اہم عمر کے درمیان ہے تاہم یہ خطہ قوت خرید کے لحاظ سے دنیا کی جی ڈی پی کا صرف 6فیصد ہے،یہ دنیا کی براہ راست غیر ملکی سرمایہ کا صرف 3فیصد حاصل کر پاتا ہے جبکہ ہم دنیا میں سب سے کم باہمی ہم آہنگی رکھنے والے خطوں میں سے ایک ہیں۔انہوں نے کہا کہ نرم شرائط والے ویزہ نظام سے ان مقاصد کے حصول میں بہت زیادہ سہولت ملے گی ،انہوں نے کہا کی پاکستان کی حکومت نے حال ہی میں وٖٖژن 2025کا آغاز کیا ہے جو سماجی اور انسانی سرمائے کو ترجیح دینے ،پائیدار اور ہمہ جہت نمو اور متوازن ترقی کے ذریعے ترقیاتی عمل میں عوام کو سر فہرست اہمیت دیتا ہے ۔انہوں نے کہا کہ سارک کے سماجی و اقتصادی ایجنڈے کی پیروی کرتے ہوئے ہمیں دیہی ترقی ،زرعی و سائل کی بنیاد کو وسعت دینے ،مقعدی امراض کی روک تھام کے لئے لائحہ ئمل کی تیاری ،صحت کے شعبے میں وسیع تراشتراک کار کے فروغ ،ناخواندگی کے خاتمے ،سائنسی و تکنیکی استعداد کار میں اضافے اور انفار میشن اور مواصلاتی ٹیکنالوجیز کے فروغ پر خصوصی توجہ پر کوز کرنی چاہئے ۔وزیراعظم نواز شریف نے کہا کہ جنوبی ایشیا ء کی اقتصادی ترقی قابل برداشت نرخ پر توانائی کی دستیابی سے بہت زیادہ منسلک ہے ،خطے میں دستیاب و افر توانائی ذرائع کے ساتھ ہمیں مقامی توانائی کی پیداواری صلاحیت کو بروئے کار لانے کے لئے اجتماعی تور پر توجہ دینے کی ضرورت ہے ،ہمیں بین العلاقائی تیل و گیس پائپ لائنوں کے لئے انتظامات پر بھی غور کرنا چاہئے ،انہوں نے کہا کہ جنوبی ایشیاء،مغربی ایشیاء اور وسطی ایشیاء کے سنگم پر اپنے منفرد محل و قوع کی بناء پر پاکستان خطے کے لئے قدرتی اقتصادی راہداری ہے ،علاقائی رابطے کا فروغ ہمارے ترقیاتی ایجنڈے میں سات ستونوں میں سے ایک ہے،موجودہ حکومت اس اقدام کی سر گرمی سے پیروی کر رہی ہے جو ایشیاء میں ترقی کے تین محرکات جنوبی ایشیایٗ ،چین اور وسطی ایشیاء کو ہم آہنگ کرنے کی صلاحیت رکھتا ہے۔
jang
27.11.14